20 hektáron irtják ki az erdőket a Balatonnál az M76-os miatt
Kiderült, mennyi erdőt vágnak ki az M7-est Keszthellyel összekötő út miatt.
Korábban mi is beszámoltunk arról, hogy fákat kezdtek el kivágni a Balatonnál az M7-es autópályát Keszthellyel összekötő R76-os gyorsforgalmi út építése miatt. Akkor arról volt szó, hogy Balatonszentgyörgy térségében egy hektáron vágnak ki fákat, egyébként éppen a bicikliút mellett.

A 24.hu most azt írja, rákérdeztek a beruházó Nemzeti Infrastruktúra Fejlesztő Zrt.-t (NIF), hogy mekkora területet érint a fakivágás, a NIF pedig közölte, hogy összesen több mint 200 ezer négyzetméteren (20 hektár) irtják majd ki az erdőket, összesen 131 fát fognak kivágni.

A közlés szerint ugyanis az I. ütemben (M7 autópálya Holládi csomópont és Balatonszentgyörgy közötti szakasz) esetében 101 db fát vágnak ki és mintegy 35 005 m2-en irtják az erdőt, a II. ütemben (Balatonszentgyörgy és Fenékpuszta közötti szakasz) esetében pedig 30 db fát vágnak ki és további 164 500 m2-en irtják az erdőt.

A fákat a 2×2 sávosra tervezett, új nyomvonalon épülő M76 autóút miatt kell kivágni, amely a jelenlegi 76. sz. főúttól keleti irányban egy viszonylag széles területsávot vesz igénybe, valamint a 76 sz. főút alternatív nyomvonalként nyomvonalkorrekciókkal megmarad - teszik hozzá.

A lap hozzáteszi, a balatonberényi bekötő út és a Zala folyó közötti szakaszon található egy 500 méter hosszú, védendő kettős platánfasor, amely természeti és tájképi érték, és amelynek megóvását előírta a környezetvédelmi engedély is, ezért az építési munkák során a fák védelméről gondoskodnia kell a kivitelezőnek. Vagyis a védett fasor az építés befejeztével is a megmaradó 76 sz. főút két oldalán húzódik majd, mert ezen a szakaszon nem történik nyomvonalkorrekció.

A tervek egyébként a növénytelepítési munkarészt is tartalmazzák, de a nagy mennyiségű cserje telepítése biztosan nem pótolja a 200 ezer négyzetméternyi erdős területet. Az I. szakaszon mintegy 3150 db fa, 115000 db cserje telepítésére és 6250 m2 erdősítésre, míg a II. szakaszon mintegy 1425 db fa és 75600 db cserje telepítésére kerül sor.
M7-es autópálya fakivágás Balaton Balatonszentgyörgy